Drawwer uit Hennopsrivier geredDie man is Dinsdagoggend gered. (Foto: Verskaf) ŉ Man is Dinsdagoggend vroeg uit die Hennopsrivier gered nadat ŉ drafsessie skeefgeloop het. Paramedici van Emer-G-Med en ander nooddienste is om 07:00 na die betrokke rivier in die omgewing van Centurion ontbied. Volgens paramedici is ŉ man vroeër die oggend as vermis aangemeld nadat hy vir sy daaglikse drafsessie gegaan het, maar nooit terug huis toe gekeer het nie. “Die man is in die rivier gewaar en ŉ reddingsoperasie is van stapel gestuur,” sê Kyle van Reenen, woordvoerder van Emer-G-Med. “Die man is veilig uit die rivier gered en deur paramedici behandel.” Nadat die drawwer op die toneel gestabiliseer is, is hy na ŉ naburige hospitaal vir behandeling geneem. Volgens Van Reenen is dit onduidelik wat daartoe gelei het dat die man in die rivier beland het. Die rivier oorstroom egter gereeld sy walle, wat meebring dat verskeie paaie in die gebied verspoel. Die Tshwane-metro het onlangs ŉ video op sosiale media gedeel oor hoe die Hennopsrivier sterk oor ŉ pad vloei en groot hoeveelhede vullis meesleur. The Hennopsriver. A never ending display of how people are polluting South Africa's rivers. #StopIllegalDumping @HennopsRevival pic.twitter.com/QYWHYk4ef6 — City of Tshwane (@CityTshwane) November 13, 2022 Dele van Gauteng het die afgelope week gebuk gegaan onder erge reënval, wat oorstromings in woonbuurte tot gevolg gehad het. Die oorstromings was so erg dat ŉ polisieman die afgelope naweek in sy private voertuig meegesleur is. Sy liggaam is eers Sondag teruggevind.